Det er snart slutt for biler med manuelt gir. Nettavisen skriver at salget av biler med manuelt gir har stupt med over 80 prosent de siste fire åra.

Ifølge tall fra Opplysningsrådet for Veitrafikken (OFV), var det kun 4,7 prosent av de nybilregistreringene i 2019 som var biler med manuelt gir.

95,3 prosent av nybilene på norske veier i fjor, var biler med automatgir.

I 2015 var 26,7 prosent av nybilregistreringene biler med manuelt gir, og 73,3 prosent var biler med automatgir.

Automat Manuell Totalt År Antall Andel % Antall Andel % Antall Andel % 2015 110474 73,3 40212 26,7 150686 100 2016 126160 81,6 28443 18,4 154603 100 2017 140024 88,3 18626 11,7 158650 100 2018 136486 92,3 11443 7,7 147929 100 2019 135663 95,3 6718 4,7 142381 100

Dette går fram av tall som Dinside har fått fra OFV:

- Raskere enn antatt

Mikkel Friis, kommunikasjonssjef i OFV, sier til Dinside at økningen i salg av biler med automatgir har gått raskere enn mange hadde trodd for noen år tilbake.

- Det startet med de nye og mer effektive girkassene, som reduserte drivstofforbruket i forhold til tilsvarende bil med manuell girkasse. En annen og viktig grunn til den store økningen finner vi i salget av elbiler – som kun leveres med automatgir. Også den sterke økningen i salget av hybrider, der de aller fleste også har automatgir, har bidratt til denne utviklingen, selv om enkelte hybridmodeller også leveres med manuelt gir, sier Friis.

Han påpeker at elbilsalget framover vil gjøre at automatgirandelen vil fortsette å øke:

– I og med at vi ser en sterk økning i salget av elbiler, ligger det i kortene at andelen personbiler med automatgir bare vil fortsette å øke. Ved utgangen av 2019 hadde så mange som drøyt 95 prosent av alle nye personbiler automatgir. Det betyr at av 142.381 nye personbiler i 2019, hadde hele 135.663 biler automatgir. Bare noen få år tidligere, i 2015, var andelen i overkant av 73 prosent. Så her har endringen skjedd rimelig raskt år for år, sier han.

- Nesten alle nye biler vil ha automatgir om noen år

Selv om 95 prosent av nybilsalget er biler med automatgir, er bildet annerledes om man ser på den totale norske bestanden av personbiler.

Da fordeler automatgir og manuelt gir seg slik (antall biler per 31.12.2019):

Automat: 1.282.705

Manuell: 1.139.146

Ikke oppgitt: 347.138

– Gjennomsnittsalderen på personbilene i den norske bilparken er 10,5 år, og til sammen er det drøyt 2,7 millioner personbiler registrert i Norge. Av personbilbestanden totalt sett, uavhengig av bilens alder, vet vi at nesten 1,3 millioner personbiler har automatgir. Tallet vil i realiteten være noe høyere, for også blant antallet biler der det ikke er oppgitt hva slags gir de har, vil det være en del med automat. Men av de bilene der dette ikke er oppgitt, 347.138 personbiler, er det grunn til å tro at et flertall i denne gruppen har manuelt gir, fordi mange av disse er eldre biler, sier Friis til Dinside.

OFV tror at nesten alle nye biler vil ha automatgir om noen år:

– Når vi ser på utviklingstrenden, er det nok grunn til å tro at om noen år så vil så godt som alle nye personbiler ha automatgir. Dette henger også sammen med målet om at alle nye biler som selges i Norge i 2025 skal være nullutslippsbiler, så vil dette i hovedsak være elbiler, sier Friis til Dinside.

– En annen grunn til at salget av biler med automatgir øker, er at de moderne automatgirkassene har flere gir enn før, og dermed skifter gir både smidigere og riktigere, noe som også gjør selve kjøreopplevelsen bedre.

Ifølge nybilstatistikken til Opplysningsrådet for Veitrafikken (OFV) for 2019, ble det solgt cirka 60.000 elbiler i 2019, av totalt 142.000 personbiler som ble registrert i fjor. Dette er biler med automatgir.

I tillegg kommer hybridene, som det ble solgt cirka 37.000 biler av i 2019.

Ifølge OFVs kjøretøydata, er 1974 totalt 2373 tilgjengelige bilmodeller i Norge per i dag, tilgjengelig med automatgir.

Kun 399 av de 2373 bilene er tilgjengelig med manuelt gir.

- Særlig menn presser på

Bjørn-Theo Rasmussen, trafikklærer og daglig leder i Alna Trafikkskole siden 1995, sier til Dinside at de har merket en vesentlig økning i antall elever som ønsker å ta førerkort kun for automatgir, og sier at han ser det som en sikkerhetsgevinst at elever kjører opp til automat heller enn manuelt gir.

Han anslår at det er rundt 40 til 50 prosent av elevene som nå ønsker førerkort for automat.

- Mitt inntrykk er at særlig menn presser på for at de håpefulle må ta manuelt. Jeg ser ikke noe poeng i det, sier Rasmussen til Dinside.

- EU har også vedtatt at det i hovedsak skal kjøres opp med automatgiret bil. Jeg ser også en sikkerhetsgevinst i automatgir; det frigjør kapasitet hos føreren. Og det blir også vesentlig rimeligere med tanke på å ta førerkort, sier Rasmussen videre.

Ny oppkjøring for manuelt gir

Med førerkort for automatgir kan du kun kjøre bil med nettopp automatgir. Dersom du skulle få behov for førerkort med manuelt gir, må du kjøre opp på nytt for å få førerkort for kjøring med manuelt gir.

Ifølge Rasmussen er det imidlertid ingen krav til mer kjøreopplæring for å få førerkort for kjøring med manuelt gir, men du må kjøre opp på nytt.

- Har du kjørt opp på automat, trenger du ikke mer opplæring for å kjøre opp med manuelt, men det er klart du må ha noe trening med manuelt. Uansett har mann lært seg å lese trafikkbildet så det er ikke så mye som skal til, sier han.

Autoriserte trafikkskolers landsforbund (ATL) har foreslått at førerkort med automatgir skal bli standard og at en utvidelse til manuelt gir skal kunne tas kun ved kjøretimer hos trafikkskole - altså uten å måtte kjøre opp på nytt.